****

**STRATEGAETH Y GYMRAEG**

**Medi 2016**

**CYFLWYNIAD**

Mae'r cyngor wedi datblygu’r strategaeth Gymraeg pum mlynedd hon mewn ymateb i'r Safonau Iaith Gymraeg canlynol:

|  |  |
| --- | --- |
| 145 | Mae'n rhaid i chi gynhyrchu, a chyhoeddi ar eich gwefan, strategaeth 5 mlynedd sy'n nodi sut yr ydych yn bwriadu hyrwyddo'r Gymraeg a hwyluso'r defnydd o'r iaith Gymraeg yn fwy eang yn eich ardal; a rhaid i'r strategaeth gynnwys (ymhlith materion eraill) - (a) targed (o ran canran y siaradwyr yn eich ardal) ar gyfer cynyddu neu gynnal nifer y siaradwyr Cymraeg yn eich ardal chi erbyn diwedd y cyfnod o 5 mlynedd o dan sylw, a (b) datganiad yn nodi sut rydych yn bwriadu cyrraedd y targed hwnnw; a rhaid i chi adolygu'r strategaeth a chyhoeddi fersiwn diwygiedig ar eich gwefan o fewn 5 mlynedd o gyhoeddi strategaeth (neu o gyhoeddi strategaeth ddiwygiedig). |
| 146 | Bum mlynedd ar ôl cyhoeddi strategaeth yn unol â safon 145 mae'n rhaid i chi - (a) asesu i ba raddau yr ydych wedi dilyn y strategaeth honno ac wedi cyrraedd y targed a osodwyd ganddi, a (b) cyhoeddi'r asesiad hwnnw ar eich gwefan, gan sicrhau ei fod yn cynnwys yr wybodaeth ganlynol - (i) nifer y siaradwyr Cymraeg yn eich ardal chi, ac oedran y siaradwyr hynny; (ii) rhestr o'r gweithgareddau yr ydych wedi eu trefnu neu eu hariannu yn ystod y 5 mlynedd blaenorol er mwyn hyrwyddo'r defnydd o'r Gymraeg. |

**ADRAN UN: GWEITHWYR**

**1.0 CYFLWYNIAD**

1.1 Fel rhan o'r strategaeth hon, mae'n berthnasol cyfeirio at y gwaith sydd wedi ei wneud ac sy’n cael ei gynllunio gan y cyngor i: hyrwyddo’r Gymraeg yn y gweithle a gwella sgiliau Cymraeg ei weithwyr.

1.2 Mae hyn yn bwysig yng nghyd-destun y cyngor yn gweithio tuag at sicrhau y darperir dewis iaith wrth ddarparu gwasanaeth ac o fewn ei brosesau mewnol.

**2.0 Y SEFYLLFA BRESENNOL**

2.1 **Proffil y gweithlu**

2.1.1 Mae data gweithwyr yn cael ei gadw yn y system integredig Adnoddau Dynol, sy'n categoreiddio sgiliau yn y Gymraeg, hy siaradwr Cymraeg; darllenwr Cymraeg; ac ysgrifennwr Cymraeg. Gallai’r rhain gael eu cofnodi fel rhugl; eithaf da, ychydig o allu a dim gallu. Gallai gweithwyr hefyd “ddewis peidio â dweud" gan nad yw'n orfodol i weithwyr ddarparu data o'r fath.

2.1.1 Mae adroddiad ar y data hwn ar 1 Medi 2016 ar gael yn [**Atodiad 1**](http://www1.bridgend.gov.uk/media/375274/appendix-1-wl-skills-welsh.xlsx). Mae hwn yn darparu dadansoddiad yn ôl prif ardal gwasanaeth o fewn pob cyfarwyddiaeth. Mae'n bwysig nodi bod hyn yn seiliedig ar asesiad gweithwyr o’u sgiliau eu hunain. Hefyd, er bod y wybodaeth hon wedi ei chasglu ar gyfer y gweithwyr, mae dros 40 y cant o gyflogeion heb ddarparu'r wybodaeth hon.

2.2 **Cefnogi gweithwyr i wella sgiliau Cymraeg a chodi ymwybyddiaeth o’r Gymraeg yn y gweithle**

2.2.1 Yn ystod 2016/2017 cafodd ystod o adnoddau dysgu a datblygu eu rhoi ar waith i sicrhau bod gweithwyr: yn cael eu paratoi i ymgymryd â'u rôl; yn gallu datblygu eu sgiliau Cymraeg a bod ganddynt ymwybyddiaeth o’r iaith Gymraeg. I grynhoi mae hyn yn cynnwys:

* Diweddaru'r rhaglen sefydlu gorfforaethol i gynnwys ymwybyddiaeth iaith Gymraeg
* Darparu hyfforddiant wyneb-yn-wyneb ar gyfer tua 400 o weithwyr sy'n wynebu cwsmeriaid
* Trefnu hyfforddiant wyneb-yn-wyneb ar gyfer gweithwyr i ddatblygu sgiliau iaith, gyda thua 46 o staff yn dechrau Cwrs Mynediad ym mis Medi 2016
* Datblygu a lansio modiwlau e-ddysgu ar gyfer gweithwyr: ar ddefnyddio’r Gymraeg yn y gweithle yn benodol ar gyfer rheolwyr; a datblygu ymwybyddiaeth o iaith, hanes a diwylliant Cymru, dealltwriaeth o'r ddyletswydd i weithredu yn unol â safonau’r Gymraeg
* Gweithredu polisi ar Ddefnyddio’r Gymraeg yn y Gweithle
* Cyflwyno pencampwyr iaith Gymraeg ym mhob cyfarwyddiaeth
* Sicrhau bod tudalennau gwe ar gael ar fewnrwyd y cyngor i roi trosolwg o Safonau’r Gymraeg a'r hyn y maent yn ei olygu
* Darparu sesiynau briffio ar gyfer pob gweithiwr er mwyn codi ymwybyddiaeth o'r safonau, gan gynnwys DVD y Prif Weithredwr
* Gofyn i weithwyr nodi a fyddai'n well ganddynt dderbyn gohebiaeth mewn perthynas â'u cyflogaeth â'r cyngor yn y Saesneg neu'r Gymraeg.

2.2.2 Mae'r holl weithgareddau dysgu a datblygu corfforaethol yn cael eu cofnodi yn y system integredig AD a fydd yn ei gwneud yn bosibl i fonitro’r holl ddysgu a datblygu corfforaethol Cymraeg.

2.3 **Recriwtio**

2.3.1 Mae'r holl ddeunydd recriwtio ar gyfer ymgeiswyr ar gael ar-lein yn y Gymraeg a’r Saesneg drwy system e-recriwtio’r cyngor.

2.3.2 Mae canllawiau’r rheolwyr a'r modiwl e-ddysgu wedi cael eu diweddaru i adlewyrchu'r ystyriaethau y mae angen i reolwyr eu gwneud drwy gydol y broses recriwtio. Mae hyn yn dechrau gyda phennu'r angen am sgiliau iaith Gymraeg ar gyfer y swydd wag hyd at ymgeiswyr yn dewis defnyddio'r iaith Gymraeg yn ystod y broses ddethol.

2.3.3 Mae cofnodion yn cael eu cynnal hefyd am yr asesiadau sgiliau a wneir gan reolwyr am bob swydd a hysbysebir.

**3.0 NODAU AC AMCANION**

**3.1 Nod**

3.1.1 Mae'r cyngor wedi ymrwymo i gynnal canran y siaradwyr Cymraeg yn y gweithlu er mwyn cyflawni’r egwyddorion canlynol:

* Rhaid i'r cyngor ddarparu gwasanaethau yn y Gymraeg ac annog y defnydd o'r iaith
* Mae gan gwsmeriaid yr hawl i gyfathrebu â'r cyngor yn y Gymraeg
* Mae dewis iaith ar gael i weithwyr wrth ymdrin â materion Adnoddau Dynol
* Mae ansawdd y gwasanaeth ac agwedd gadarnhaol yn bwysig.

3.1.2 Un o brif brosiectau trawsnewid y cyngor yw darparu gwasanaethau ar-lein fel mater o drefn. Er y bydd sianelau cyfathrebu newydd ar gael yn y Gymraeg, bydd cyflwyno model gweithredu digidol yn golygu gostyngiad mewn adnoddau staff sy'n delio â chwsmeriaid a gallai effeithio ar ein nod i gynnal lefel y siaradwyr Cymraeg.

3.2 Mae’r **amcanion allweddol** i gyflawni'r canlyniad a ddymunir o gael digon o allu o fewn y gweithlu i ddarparu gwasanaethau, yn ôl y gofyn, yn y Gymraeg, wedi'u nodi isod ynghyd â'r camau gweithredu:

3.2.1 **Amcan un:**  **Nodi'r gallu mewn meysydd gwasanaeth i ddarparu gwasanaethau yn y Gymraeg**

Camau Gweithredu:

* Cymryd camau i gynyddu lefel y data am weithwyr a gedwir yn y system integredig AD
* Asesu anghenion sgiliau iaith ar gyfer swyddi o fewn meysydd gwasanaeth, gan ganolbwyntio i ddechrau ar y rhai sydd â chyswllt uniongyrchol â chwsmeriaid, ee derbynfeydd
* Archwilio sgiliau ieithyddol gweithwyr o fewn meysydd gwasanaeth
* Asesu gallu o ran sgiliau iaith o fewn meysydd gwasanaeth yn seiliedig ar fframweithiau cymwysterau ac asesu cydnabyddedig
* Cynnal dadansoddiad sgiliau yn seiliedig ar fylchau a nodir.

3.2.2 Amcan dau:  **Darparu atebion dysgu a datblygu priodol ar lefelau amrywiol i ddiwallu anghenion a nodwyd o fewn dyraniad y gyllideb**

Camau Gweithredu:

* Codi ymwybyddiaeth o’r Gymraeg yn y gweithle
* Darparu hyfforddiant ar gyfer staff i gyfarfod a chyfarch cwsmeriaid
* Datblygu rhaglen hyfforddi ar gyfer gweithwyr i gael mynediad at hyfforddiant yn seiliedig ar asesiad ieithyddol a allai gynnwys hyfforddiant lefel mynediad, lefel un i bedwar a hyfforddiant hyfedredd
* Datblygu ystod o adnoddau ar gyfer gweithwyr sy'n dymuno gwella'u sgiliau
* Tynnu sylw at wasanaethau yn y gymuned ar gyfer gweithwyr
* Hyrwyddo cyfleoedd dysgu ar gyfer gweithwyr.

3.2.3 Amcan tri:  **Sefydlu trefniadau wrth recriwtio i swyddi lle mae sgiliau’r iaith Gymraeg yn hanfodol**

* Asesu a chofnodi anghenion sgiliau’r iaith Gymraeg ar gyfer pob swydd wag, gan ystyried asesiadau gwasanaeth a sgiliau
* Nodi amrywiaeth o ddulliau hysbysebu recriwtio sy'n targedu siaradwyr Cymraeg
* Datblygu arfau asesu yn y prosesau dethol yn ymwneud â sgiliau’r iaith Gymraeg.

**4.0 MESUR LLWYDDIANT A MONITRO GWEITHGAREDDAU**

4.1 Bydd canlyniadau'r camau a amlinellwyd uchod yn cael eu nodi a'u monitro gan y Rheolwr Adnoddau Dynol / Datblygu Sefydliadol.

4.2 **Amcan un:**  **Nodi'r gallu mewn meysydd gwasanaeth i ddarparu gwasanaethau yn y Gymraeg**

Bydd yr amcan hwn yn golygu gweithio gyda rheolwyr gwasanaethau sy'n wynebu cwsmeriaid yn bennaf i gasglu gwybodaeth am anghenion gwasanaeth a sgiliau gweithwyr. Bydd y mesurau penodol yn cynnwys:

* monitro lefel y data gweithwyr a gedwir yn y system integredig AD
* darparu adroddiadau ar lefelau sgiliau yn seiliedig ar yr uchod
* darparu adroddiadau gwasanaeth penodol ar anghenion gwasanaeth a sgiliau gweithwyr.

4.3 **Amcan dau:**  **Darparu atebion dysgu a datblygu priodol ar lefelau amrywiol i ddiwallu anghenion a nodwyd o fewn dyraniad y gyllideb**

Bydd canlyniadau yn cael eu mesur trwy adrodd ar:

* gyrsiau hyfforddi mewnol ac allanol a ddarperir
* nifer y mynychwyr
* gwerthusiadau hyfforddi
* defnydd o fodiwlau e-ddysgu
* gwerthusiadau e-ddysgu
* yr ystod o adnoddau a ddarperir a gweithgaredd cyfathrebu.

4.4 **Amcan tri:**  **Sefydlu trefniadau wrth recriwtio i swyddi lle mae sgiliau’r iaith Gymraeg yn hanfodol**

Bydd y mesur hwn yn cael ei asesu trwy:

* adrodd ar y gofynion ieithyddol ar gyfer swyddi gwag
* monitro canlyniadau recriwtio ar gyfer swyddi lle mae angen y Gymraeg

**ADRAN DAU: Y CYHOEDD**

**1.0 Y SEFYLLFA BRESENNOL**

1.1 Yn 2011 cadarnhaodd y cyfrifiad (ar gyfer Bwrdeistref Sirol Pen-y-bont ar Ogwr) fod 9.7 y cant o ymatebwyr (13,103 o bobl dros dair oed) wedi ateb 'ydw' i'r cwestiwn 'Ydych chi'n gallu siarad Cymraeg?’ Rhoddir manylion am ystod oedran yr ymatebwyr hyn yn y tabl isod:

|  |  |  |
| --- | --- | --- |
| **Band oedran** | **Nifer** | **% y cyfanswm yn y band** |
| 3 – 4 | 473 | 15.3 |
| 5 – 9 | 1843 | 24.3 |
| 10 – 14 | 2450 | 29.3 |
| 15 – 19 | 1740 | 20.7 |
| 20 – 24 | 937 | 11.4 |
| 25 – 29 | 803 | 9.5 |
| 30 - 34 | 663 | 8.0 |
| 35 – 39 | 698 | 7.6 |
| 40 – 44 | 589 | 5.6 |
| 45 – 49 | 445 | 4.2 |
| 50 – 54 | 430 | 4.6 |
| 55 – 59 | 386 | 4.5 |
| 60 – 64 | 363 | 4.0 |
| 65 - 69 | 323 | 4.3 |
| 70 – 74 | 272 | 4.4 |
| 75 – 79 | 247 | 5.2 |
| 80 - 84 | 201 | 6.1 |
| 85+ | 240 | 7.9 |
| Cyfanswm | 13103 |  |

1.2 I grynhoi, cyn cyflwyno Safonau’r Gymraeg fe wnaeth y cyngor hyrwyddo a hwyluso'r defnydd o'r Gymraeg i'r cyhoedd yn y ffyrdd canlynol:

* Datblygodd Gynllun Cymraeg ar gyfer yr awdurdod a oedd yn gwella mynediad i nifer o wasanaethau'r cyngor drwy gyfrwng y Gymraeg ee y ffôn, tudalennau’r we a deunydd hyrwyddo. Fe wnaethom ychwanegu at hyn gydag amrywiol ddogfennau arweiniad ar gyfer meysydd penodol megis arwyddion
* Datblygodd ddeunyddiau hyrwyddo a hysbysebu yn ddwyieithog
* Datblygodd a gweithredodd Gynllun Strategol Cymraeg mewn Addysg (CSCA) sy'n canolbwyntio ar blant o bob oed yn gallu cael mynediad i addysg cyfrwng Cymraeg. Mae hyn yn cynnwys gweithio'n agos gyda phartneriaid allweddol
* Datblygodd ddarpariaethau mewn meysydd allweddol megis chwaraeon a chwarae a gwasanaethau diwylliannol
* Hyrwyddodd a chododd ymwybyddiaeth o ddigwyddiadau a gweithgareddau Cymraeg yr oeddem yn ymwybodol ohonynt er bod hynny mewn ffordd ad hoc, ee diwrnod Shwmae Shwmae a rhaglenni gwyliau Cymraeg.

1.3 Ers cyflwyno Safonau’r Gymraeg rydym wedi adeiladu ar y gwaith hwn ac wedi cryfhau'r gwasanaethau wynebu'r cyhoedd sydd ar gael yn y Gymraeg a restrir uchod. Yn ogystal, rydym wedi:

* Addasu ein prosesau a’n gweithdrefnau ar gyfer cyfarfodydd a digwyddiadau cyhoeddus fel y gallai siaradwyr Cymraeg ddefnyddio'r Gymraeg os bydd angen
* Addasu ein proses ar gyfer ymdrin â a chofnodi gohebiaeth ddwyieithog
* Datblygu a/neu adolygu rhai o'n polisïau wynebu'r cyhoedd fel cwynion, tendrau, grantiau ac ati

1. **NODAU AC AMCANION**

2.1 **Nod:** cynnal nifer y siaradwyr Cymraeg yn y fwrdeistref sirol.

2.2 **Amcan un: Codi proffil y Gymraeg, y diwylliant a gweithgareddau a digwyddiadau lleol a drefnir gan y cyngor a'n partneriaid mewn ffordd strwythuredig.**

2.2.1Camau Gweithredu:

* Datblygu calendr parhaus o weithgareddau a digwyddiadau Cymraeg sy'n digwydd o fewn Bwrdeistref Sirol Pen-y-bont ar Ogwr, gan gysylltu â phartneriaid yn unol â hynny
* Cynnwys digwyddiadau diwylliannol Cymreig cenedlaethol fel Dydd Gŵyl Dewi
* Bydd Tîm Cyfathrebu, Marchnata ac Ymgysylltu'r cyngor yn rheoli ac yn diweddaru'r calendr yn barhaus
* Bydd y tîm yn defnyddio'r calendr i godi proffil y gweithgareddau a'r digwyddiadau hyn drwy amrywiol sianeli cyfathrebu corfforaethol a marchnata, megis y cyfryngau cymdeithasol, datganiadau i'r wasg, cyfathrebu mewnol ac ati
* Bydd y tîm yn targedu dinasyddion, ysgolion, busnesau lleol ac ati gyda'r cyfathrebiadau hyn fel sy'n ofynnol.

2.3 **Amcan dau: Cynyddu’r gwaith o hyrwyddo a chodi ymwybyddiaeth o'r Gymraeg yng Nghynllun Strategol Cymraeg mewn Addysg (CSCA) y cyngor yn enwedig mewn perthynas ag amcanion un, dau a phedwar y cynllun, sef:**

* Cynyddu nifer y plant saith oed sy’n cael eu haddysgu trwy gyfrwng y Gymraeg
* Cynyddu nifer y dysgwyr sy’n gwella eu sgiliau iaith wrth drosglwyddo o'r ysgol gynradd i'r ysgol uwchradd
* Cynyddu nifer y dysgwyr 16 - 19 oed sy’n astudio Cymraeg yn yr ysgol, coleg a gwaith

2.3.1 Camau Gweithredu:

* **Rhaglen moderneiddio ysgolion:**
  + Adolygu ac ystyried ein hopsiynau i gyflwyno addysg cyfrwng Cymraeg a chynyddu niferoedd
  + Adolygu ac ystyried darpariaeth ysgolion cyfrwng Cymraeg yn y dyfodol sy'n ymdrin ag oedrannau 3-16 neu 3-19 oed
  + Mapio'r ddarpariaeth o gefnogaeth ar gyfer anghenion dysgu ychwanegol drwy gyfrwng y Gymraeg
* **Rhaglen Dechrau'n Deg:** 
  + Ymestyn y ddarpariaeth o fewn cymunedau a nodwyd ar draws Bwrdeistref Sirol Pen-y-bont ar Ogwr gan dargedu plant 0 - 4 a'u teuluoedd

2.4 **Amcan tri: Archwilio (a gweithredu lle bo modd) unrhyw weithgareddau newydd a fydd yn cefnogi'r defnydd o'r iaith Gymraeg yn ehangach o fewn y fwrdeistref sirol, gan hyrwyddo'r rhain yn briodol.**

2.4.1Camau gweithredu:

* Archwilio (a gweithredu lle bo modd) swyddogaeth siopwr cudd i roi adborth y gellir ei ddefnyddio wedyn i wella gwasanaethau ar gyfer y cyhoedd
* Archwilio (ac yna rhoi ar waith os bydd y galw yno) cyfres o gyrsiau iaith Cymraeg anffurfiol y gallai’r cyhoedd gofrestru arnynt
* Archwilio cysylltu gyda Menter Bro Ogwr i gefnogi gŵyl Ogi Ogi Ogwr sydd â'r nod o godi proffil y Gymraeg yn y fwrdeistref sirol.

2.5 Ar gyfer pob un o'r amcanion hyn, mae'n bosibl y byddwn yn datblygu rhai o'r gweithgareddau hyn mewn partneriaeth.

1. **MESUR LLWYDDIANT A MONITRO GWEITHGAREDDAU**

3.1 Bydd yr adran hon yn ymdrin â mesur llwyddiant yn nhermau canran y siaradwyr Cymraeg ym Mwrdeistref Sirol Pen-y-bont ar Ogwr yn ogystal â mesur llwyddiant y gweithgareddau unigol a wneir sy'n anelu at gynnal nifer y siaradwyr Cymraeg.

3.2 **Amcan un**

Caiff llwyddiant ei fesur drwy:

* Gasglu data am y gweithgareddau ar sail barhaus
* Adrodd yn flynyddol ynghylch y gweithgaredd hyrwyddo a wneir a lle bo'n berthnasol yr elw ar fuddsoddiad
* Gan gynnwys data megis nifer a math y gweithgareddau hyrwyddo, lefel eu cyrhaeddiad (cyfryngau cymdeithasol), nifer y bobl sy'n mynychu digwyddiadau ac ati

3.2.1 Byddwn yn creu cynllun cyfathrebu ar wahân ar gyfer Eisteddfod yr Urdd 2017.

3.3 **Amcan dau**

Caiff llwyddiant ei fesur drwy:

* Gasglu a dadansoddi data perfformiad yn erbyn y targedau a osodwyd ar gyfer amcan un, dau a phedwar y CSCA
* Gan gynnwys targedau a data blynyddol (a adroddir hefyd i Lywodraeth Cymru) ar gyfer nifer y plant saith oed sy’n cael eu haddysgu drwy gyfrwng y Gymraeg, nifer y dysgwyr sy’n gwella eu medrau o’r ysgol gynradd i’r ysgol uwchradd a nifer y dysgwyr 16-19 sy'n astudio drwy gyfrwng y Gymraeg naill ai yn yr ysgol, coleg neu waith.
* Rhoi adroddiad, yn y Fforwm CSCA aml-asiantaeth, ar weithgareddau hyrwyddo/ codi ymwybyddiaeth megis y defnydd o ddeunyddiau addysg / marchnata trwy gyfrwng y Gymraeg, sydd wedi cael eu defnyddio i helpu i gyrraedd y ffigurau targed.

3.3.1 Bydd cynnydd parhaus tuag at gyflawni’r amcanion o fewn y CSCA yn parhau i gael eu trafod yng nghyfarfodydd bwrdd CSCA a gynhelir bob tymor.

**3.4 Amcan tri (os caiff ei weithredu):**

Caiff llwyddiant ei fesur drwy:

* Gasglu adborth yn sgil yr ymarferion cwsmer cudd ac adrodd yn flynyddol ar sut mae'r wybodaeth hon wedi cael ei defnyddio i wella gwasanaethau lle bo hynny'n berthnasol
* Adrodd ar y niferoedd sy’n mynychu cyrsiau Cymraeg i'r cyhoedd, rhai sy’n cofrestru, adborth ac ati
* Adrodd ar y gweithgaredd a nifer y bobl sy'n mynychu'r digwyddiad Ogi Ogi Ogwr.

**3.5 Canran y siaradwyr Cymraeg ym Mwrdeistref Sirol Pen-y-bont ar Ogwr**

3.5.1 Mae'r cyfrifiad nesaf i fod yn 2021, ac yn dibynnu ar amseriad rhyddhau’r data hwnnw ac amseriad adrodd ar y strategaeth hon, byddwn yn adrodd ar ac yn cymharu data 2021 yn erbyn data 2011 yn adran 1.1. Bydd hyn yn ein helpu i ddeall a gwerthuso sut mae nifer y siaradwyr Cymraeg a'u hoedrannau wedi newid yn ystod y cyfnod o 10 mlynedd a’r cyfnod o bum mlynedd y strategaeth hon.

3.5.2 Byddwn hefyd yn defnyddio'r data a fydd yn deillio o’n hasesiad poblogaeth, (sy'n ofynnol erbyn Ebrill 2017) fel dangosydd interim ynghylch nifer ac oedran y siaradwyr Cymraeg o fewn Bwrdeistref Sirol Pen-y-bont ar Ogwr. Nid yw'n orfodol, fodd bynnag, i bobl ymateb i'r arolwg hwn, felly nid yw'n debygol o roi darlun llawn.

**ADOLYGIAD**

Byddwn yn anelu at gyhoeddi strategaeth ddiwygiedig dri mis cyn diwedd tymor y strategaeth gyfredol (Medi 2021).

Bydd gwybodaeth y byddwn yn ei chasglu ac yn adrodd yn ei chylch bob blwyddyn ar gyfer y gweithwyr a'r cyhoedd yn cael ei chynnwys yn adroddiad blynyddol y cyngor ar yr iaith Gymraeg (sydd i fod i’w baratoi erbyn 30 Mehefin bob blwyddyn). Bydd hyn hefyd yn cael ei adrodd i Bwyllgor Cydraddoldeb Cabinet y cyngor.